Groot beurse vir nagraadse studie in Afrikaans beskikbaar(Foto: Pixabay) Die Suid-Afrikaanse Akademie vir Wetenskap en Kuns het ŉ groot aantal ruim studiebeurse vir nagraadse studie wat in Afrikaans afgelê word in ŉ verskeidenheid vakrigtings beskikbaar. Dr. Dione Prinsloo, hoofamptenaar van die Akademie, sê die doel van die beurse is om Afrikaans as akademiese taal uit te bou. Voornemende studente moet egter gou spring met hul aansoeke, want die uurglas om die geleenthede vir volgende jaar aan te gryp, loop geleidelik uit. Die beurse bedra ŉ eenmalige bedrag van tot R60 000 vir magistergraadstudente en tot R120 000 vir doktorale studente. Aansoeke is onderworpe aan keuring, met dien verstande dat suksesvolle kandidate geen ander verpligting het as om die studie suksesvol in Afrikaans af te handel, en by publikasie van die navorsing erkenning aan die Akademie te verleen nie. Die beurse kan bekom word deur ŉ e-pos te stuur na [email protected], en meer inligting is beskikbaar by www.akademie.co.za. Tot dusver is beurse reeds toegeken aan studente aan die Universiteite van Stellenbosch, Pretoria, Noordwes (Potchefstroom), Unisa, Johannesburg, Wes-Kaapland en die Vrystaat, maar die moontlikhede is nie tot dié instansies beperk nie. Die beurse geld vir enige studieveld. Studievelde wat tot dusver gedek is, sluit in teologie, opvoedkunde, maatskaplike werk, kommunikasiekunde, joernalistiek, toerisme, ekonomie, regte, Afrikaans, filosofie, kinderkinetika, geografie, chemie, rekenaarwetenskap, ingenieurswese, geskiedenis, beeldende kunste, teaterkuns, biochemie, argitektuur, omgewingswetenskap, kunsgeskiedenis, landbou en oogheelkunde.